Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra b), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 396/15)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN GARANTERET TRADITIONEL SPECIALITET

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»ZIEGEN-HEUMILCH«/»GOAT’S HAYMILK«/»LATTE FIENO DI CAPRA«/»LAIT DE FOIN DE CHÈVRE«/»LECHE DE HENO DE CABRA«

EU-nr.: TSG-AT-2290-AM01 — 25. februar 2021

1. Ansøgende sammenslutning og legitim interesse

Sammenslutningens navn: ARGE Heumilch Österreich

Adresse: Grabenweg 68, A-6020 Innsbruck

Tlf. +43 (0) 512345245

E-mailadresse: office@heumilch.at

Erklæring om sammenslutningens legitime interesse

Ansøgningen om ændring er indgivet af den producentsammenslutning, der indgav ansøgningen om registrering af »Goat’s Haymilk«.

Angivelsen af betegnelsen »Goat’s Haymilk« på sprogene i lande med tradition for produktion af »Goat’s Haymilk« udgør en forpligtelse med henblik på den traditionelle produktionsmetode og den garanterede traditionelle specialitet. Herved bidrager den til at styrke den beskyttede betegnelse »Goat’s Haymilk«, hvilket også er til gavn for den ansøgende sammenslutning.

2. Medlemsstat eller tredjeland

Østrig

3. Afsnit i varespecifikationen, som berøres af ændringen

☒ Produktets betegnelse

☐ Beskrivelse af produktet

☐ Produktionsmetode

☒ Andet. [angives nærmere]

4. Type ændring

☒ Ændring af varespecifikationen for en registreret GTS, som ikke betegnes som mindre i overensstemmelse med artikel 53, stk. 2, fjerde afsnit, i forordning (EU) nr. 1151/2012

5. Ændringer

1. Tilføjelse af den slovenske betegnelse for »Goat’s Haymilk«

Under punkt »1. Betegnelse(r), der skal registreres« tilføjes den slovenske betegnelse for »Haymilk« (hømælk), ligesom de respektive sprog (de, en, it, fr, es, sl) angives:

»Ziegen-Heumilch« (de)/»Goat’s Haymilk« (en)/»Latte fieno di capra« (it)/»Lait de foin de chèvre« (fr)/»Leche de heno de cabra« (es)/»Kozje seneno mleko« (sl)

Begrundelse: Da »Goat’s Haymilk« fremstilles i Slovenien efter den traditionelle produktionsmetode, der er fastlagt i varespecifikationen, bør den slovenske betegnelse også beskyttes. Med angivelsen af de respektive sprog tydeliggøres det, på hvilke sprog betegnelsen er beskyttet som garanteret traditionel specialitet (GTS).

2. Ordet »bedrift« erstattes af »husdyrbedrift«, og ordet »husdyrbedrift« tilføjes

— I punkt 4.2, »Heumilchregulativ«, andet afsnit, erstattes »bedrift« af »husdyrbedrift«:

— Tidligere ordlyd: »Hele landbrugsbedriften skal drives i overensstemmelse med reglerne for produktion af hømælk.«

— Ny ordlyd: »Hele den landbrugsmæssige husdyrbedrift skal drives i overensstemmelse med reglerne for produktion af hømælk.«

— I punkt 4.2, »Andre bestemmelser«, tilføjes »husdyrbedrift« under hvert led: Tidligere ordlyd: »— Produktion og lagring af ensilage (fermenteret foder) er forbudt. — Produktion og opbevaring af rundballer indpakket i plastfolie er forbudt. — Produktion af fugtigt hø eller fermenteret hø er forbudt.« Ny ordlyd: »— Produktion og lagring af ensilage (fermenteret foder) er forbudt på husdyrbedriften. — Produktion og opbevaring af rundballer indpakket i plastfolie er forbudt på husdyrbedriften. — Produktion af fugtigt hø eller fermenteret hø er forbudt på husdyrbedriften.«

Begrundelse: Ændringerne indføres af klarhedshensyn.

VARESPECIFIKATION FOR EN GARANTERET TRADITIONEL SPECIALITET

»Ziegen-Heumilch«/»Goat’s Haymilk«/»Latte fieno di capra«/»Lait de foin de chèvre«/»Leche de heno de cabra«/»Kozje seneno mleko«

EU-nr.: TSG-AT-2290-AM01 — 25. februar 2021

»Østrig«

1. Betegnelse

»Ziegen-Heumilch«/»Goat’s Haymilk«/»Latte fieno di capra«/»Lait de foin de chèvre«/»Leche de heno de cabra«/»Kozje seneno mleko«

2. Produkttype

Kategori 1.4 — Andre animalske produkter (æg, honning, forskellige mejeriprodukter undtagen smør m.m.)

3. Begrundelse for registrering

3.1. Produktet

☒ er resultatet af en produktionsmåde, forarbejdning eller sammensætning, som svarer til den traditionelle praksis for det pågældende produkt eller den pågældende fødevare

☐ er fremstillet af de råvarer eller ingredienser, der traditionelt har været anvendt.

Produktion af hømælk er den mest naturlige form for produktion af mælk. Mælken produceres af dyr på traditionelle bæredygtige mælkeproducerende brug. Den væsentligste forskel mellem almindelig mælk og hømælk og sidstnævntes traditionelle karakter består i, at der ved produktion af hømælk, lige som det var tilfældet i den oprindelige mælkeproduktion, ikke fodres med fermenteret foder. På grund af industrialiseringen og mekaniseringen har landbruget siden 1960’erne i stigende grad fokuseret på produktion af ensilage (fermenteret foder), hvorved produktion af hø er faldet. Desuden indeholder retningslinjerne for produktion af hømælk et forbud mod brug af dyr og fodermidler, som i henhold til gældende lov skal betegnes som genetisk modificerede Fodringen er tilpasset årstiderne: I grønfoderperioden fodres dyrene med frisk græs og løv samt hø og tilladte fodermidler, jf. punkt 4.2, og i vinterperioden fodres de med hø eller andre former for tilladte fodermidler, jf. punkt 4.2.

3.2. Betegnelsen

☐ har traditionelt været brugt til at betegne det bestemte produkt

☒ udtrykker produktets traditionelle eller særlige karakter.

Produktionen af hømælk fra geder og den videre forarbejdning er lige så gammel som traditionen med hold af geder inden for jordbruget (ca. 11. årh. f. Kr.). Gedeopdræt var vidt udbredt i middelalderen på små alpine malkekvægsbedrifter kaldet »Schwaighöfe« (traditionelle gårde) i Foralperne og bjergene i Tyrol. Arbejderne på disse gårde tog ofte geder med sig som en kilde til mælk på ujævne bjergenge, der lå særligt langt fra bedrifterne. Ordet »Schwaig« stammer fra middelhøjtysk

og betegner en speciel form for bebyggelse og navnlig en særlig driftsform i alpeområdet. »Schwaighöfe« blev ofte opført af jordejerne som permanent bebyggelsesform, og deres husdyrbestand blev fortrinsvis anvendt til mælkeproduktion (især med henblik på osteproduktion). I Tyrol har de eksisteret siden det 12. århundrede. I visse alpeområder, hvor gårdene blev delt, opdrættede små landbrugere geder for at have den nødvendige mælk til de gårde, som lå i dalen.

4. Beskrivelse

4.1. Beskrivelse af det produkt, som betegnelsen i punkt 1 henviser til, herunder dets vigtigste fysiske, kemiske, mikrobiologiske eller organoleptiske kendetegn, som viser produktets særlige egenart (artikel 7, stk. 2, i gennemførelsesforordning (EU) nr. 668/2014)

Gedemælk i overensstemmelse med gældende lovgivning.

4.2. Beskrivelse af den fremstillingsmetode for det produkt, som betegnelsen under punkt 1 henviser til, som producenterne skal følge, herunder eventuelt arten og beskaffenheden af de råvarer eller ingredienser, der anvendes, og metoden til fremstilling af produktet (artikel 7, stk. 2, i gennemførelsesforordning (EU) nr. 668/2014)

»Goat’s Haymilk« fra geder produceres i henhold til traditionelle produktionsbetingelser, som er i overensstemmelse med det såkaldte »Heumilchregulativ« (regler for hømælksproduktion). Denne form for mælk adskiller sig fra andre mælketyper ved regler, der forbyder anvendelse af fermenteret foder, f.eks. ensilage, og regler, der forbyder anvendelse af dyr og fodermidler, som i henhold til gældende lov skal klassificeres som genetisk modificeret.

»Heumilchregulativ«(regler for hømælksproduktion)

»Goat’s Haymilk« er en type gedemælk, der produceres af mælkeproducenter, som har forpligtet sig til at overholde følgende kriterier. Brugen af dyr og fodermidler, som i henhold til gældende lov skal betegnes som genetisk modificerede, er forbudt.

Hele husdyrbedriften skal drives i overensstemmelse med reglerne for produktion af hømælk.

Tilladte fodermidler

— Der fodres hovedsagelig med frisk græs, bælgplanter og urter i grønfoderperioden og med hø i vinterperioden.

— Følgende fodermidler regnes og er tilladt som supplerende grovfoder: grønraps, grønmajs, grønrug og foderroer samt hø-, lucerne- og majspiller.

— Grovfoderet skal udgøre minimum 75 % af tørstoffet i den årlige foderration.

— Korntyper som hvede, byg, havre, triticale, rug og majs er tilladt som foderafgrøder, enten i den form, de normalt markedsføres i, eller i blandinger med klid, foderpiller osv.

— Følgende produkter kan også anvendes som foder: hestebønner, markærter, olieholdige frugter, ekstraheret skrå og ekstraherede foderkager.

Forbudte fodermidler

— Anvendelse af følgende typer foder er forbudt: ensilage (fermenteret foder), fugtigt hø og fermenteret hø.

— Fodring med biprodukter fra bryggerier, brænderier, mosterier og andre biprodukter fra fødevareindustrien som for eksempel våd mask eller vådt afskåret materiale er forbudt, med undtagelse af tørt foder i udskårne stykker, melasse som biprodukt fra sukkerproduktion og tørt proteinfoder fra restprodukter fra kornforarbejdning.

— Lakterende dyr må ikke fodres med vådfoder.

— Der må ikke fodres med foder af animalsk oprindelse, med undtagelse for unge geder, som må fodres med mælk og valle.

— Fodring med haveaffald, nedfaldsfrugt, kartofler eller urea er forbudt.

Gødningsbestemmelser

— Spildevandsslam, produkter af spildevandsslam og kompost fra kommunale rensningsanlæg, med undtagelse af grøn kompost (komposteret blanding af vegetabilsk stoffer), må ikke tilføres på arealer, som mælkebedriften udnytter i jordbrugsmæssig henseende.

— Mindst tre uger skal forløbe mellem spredning af staldgødning på husdyrbedrifternes jordbrugsareal og anvendelse heraf til afgræsning.

Anvendelse af kemiske hjælpestoffer

— Kun selektiv anvendelse af kemisk-syntetiske plantebeskyttelsesmidler under faglig vejledning fra landbrugskonsulenter og punktbekæmpelse på alle husdyrbedriftens grøntfoderarealer er tilladt.

— Anvendelse af tilladte sprøjtemidler til bekæmpelse af fluer i stalde til malkegeder må kun foregå, når de lakterende geder ikke er til stede.

Leveringsforbud

— Levering af mælk som »Goat’s Haymilk« må tidligst ske ti dage efter læmning.

— Hvad angår geder, som fodres med ensilage (fermenteret foder), skal en ventetid på mindst 14 dage overholdes.

— Dyr på alpebrug, som på bedriften normalt fodres med ensilage (fermenteret foder), skal omstilles til ensilagefri fodring 14 dage, før de drives op i alpegræsgangene. I modsat fald kan mælken først klassificeres som »Goat’s Haymilk« efter 14 dages græsning på alpegræsgange (som tilhører mælkeleverandøren). På alpegræsgangene må der hverken produceres eller fodres med ensilage.

Forbud mod genetisk modificerede fødevarer og fodermidler

— For at sikre at den traditionelle karakter af mælken til »Goat’s Haymilk« bibeholdes, må der ikke anvendes dyr eller fodermidler, som i henhold til gældende lovgivning skal klassificeres som genetisk modificeret.

Andre forskrifter

— Produktion og lagring af ensilage (fermenteret foder) er forbudt på husdyrbedriften.

— Produktion og opbevaring af rundballer indpakket i plastfolie er forbudt på husdyrbedriften.

— Produktion af fugtigt hø eller fermenteret hø er forbudt på husdyrbedriften.

4.3. Beskrivelse af de centrale elementer til dokumentation for produktets traditionelle egenart (artikel 7, stk. 2, i gennemførelsesforordning (EU) nr. 668/2014).

»Goat’s Haymilk« adskiller sig fra almindelig gedemælk på grund af de specielle produktionsbetingelser, som er fastlagt i det såkaldte »Heumilchregulativ«, jf. punkt 4.2.

(1) EUT L 343 af 14.12.2012, s. 1.